Τέσσερις νέοι πεζόδρομοι έρχονται την Πέμπτη 22 Ιουνίου στο Εμπορικό Τρίγωνο της Αθήνας.

Ο δήμος Αθηναίων oλοκληρώνει την πρώτη φάση πεζοδρομήσεων, αποδίδοντας στους πεζούς τέσσερις ακόμη δρόμους: τις οδούς Χρυσοσπηλιωτίσσης, Νικίου, Πολυκλείτου και Βλαχάβα.

{{{ map }}}

«Πρόκειται για τέσσερις δρόμους που ενώ είναι θεσμοθετημένοι πεζόδρομοι, έως σήμερα παρέμεναν πεζόδρομοι μόνο στα χαρτιά» τονίζει ο δήμαρχος, Γιώργος Καμίνης.

Ο ίδιος επισημαίνει ότι αυτή είναι μία πρώτη παρέμβαση του Δήμου, με στόχο τη μετατροπή του Εμπορικού Τριγώνου σε τρίγωνο-πρότυπο, με κανόνες στη διαχείριση του δημόσιου χώρου, τη στάθμευση και την κυκλοφορία των οχημάτων, την τροφοδοσία των καταστημάτων, τη διαχείριση των απορριμμάτων, την αφισοκόλληση και το γκράφιτι.

Η αποκατάσταση του Εμπορικού Τριγώνου της Αθήνας από τον δήμο Αθηναίων έχει ως αποκλειστικό δωρητή το «Ίδρυμα Σταύρος Νιάρχος».

Οι οδηγοί θα πρέπει να γνωρίζουν ότι από την Πέμπτη 22 Ιουνίου δεν θα μπορούν πλέον να στρίβουν αριστερά από την οδό Πραξιτέλους προς τις οδούς Χρυσοσπηλιωτίσσης, Βύσσης και Νικίου.

Υπενθυμίζεται ότι η κίνηση των οχημάτων από το Σύνταγμα και τη Σταδίου προς την οδό Αθηνάς, μπορεί να γίνεται μόνο από τις οδούς Μητροπόλεως, Καραγιώργη Σερβίας και Σοφοκλέους.